अमृतसर। मोहनी पार्क रहते ठेकेदार दविंदरपाल सिंह ने 15 दिन पहले घर पर रमन नाम की नौकरानी रखी। वह अपने साथ एक बुजुर्ग महिला को भी लेकर आई थी। नौकरी पर रखते समय कोई पूछताछ नहीं की और न ही उसका कोई प्रूफ लिया। नतीजतन यह हुआ है कि मौका मिलते ही नौकरानी ने पूरे घर पर हाथ साफ कर दिया और करीब पांच लाख रुपए के सोने गहने, 20 हजार रुपए नकद, 1200 ऑस्ट्रेलियन डालर, पासपोर्ट, हवाई जहाज की टिकट के अलावा घर पर पड़ा अन्य कीमती सामान लेकर फरार हो गई।
वारदात शनिवार दोपहर की है। उस समय घर के सदस्य किसी काम से गए थे। हालांकि आरोपियों के भागने की फुटेज भी सीसीटीवी में रिकार्ड हुई है। मामले की सूचना तुरंत थाना कंटोनमेंट पुलिस को दी गई। पुलिस ने जायजा लेकर आरोपी नौकरानी रमन और उसके साथ आई बुजुर्ग महिला के खिलाफ केस दर्ज कर लिया है। मामले की जांच कर रहे एएसआई परमजीत सिंह ने बताया कि आरोपियों के खिलाफ केस दर्ज कर लिया है। सीसीटीवी की मदद से भी आरोपियों की पहचान करवाने की कोशिश की जा रही है। जल्द ही आरोपियों को गिरफ्तार कर लिया जाएगा।
पूरे परिवार के पासपोर्ट और फ्लाइट की टिकटें भी ले गई आरोपी
दविंदरपाल सिंह ने बताया कि उनकी बेटियां आस्ट्रेलिया में पढ़ती है। कुछ दिन पहले ही वह उनसे मिलने के लिए वापस भारत आई थी। उनकी नौकरानी कुछ सप्ताह पहले छुट्टी लेकर अपने गांव चली गई इसके तहत उन्हें नई नौकरानी की जरूरत थी।
आरोपी ने करीब 15 दिन पहले आकर संपर्क किया तो उन्होंने नौकरी पर रख लिया। गत दिवस वह पत्नी और बच्चों के साथ बाजार गए थे। आरोपी घर पर ही थी। थोड़ी देर के बाद जब वापस आए तो देखा कि कमरों के अंदर अलमारियां खुली पड़ी थी और बाकी सबकुछ बिखरापड़ा था।
चेक किया तो पता चला कि सोने के करीब पांच लाख रुपए के गहने, 20 हजार रुपए नकद, डालर, पूरे परिवार के पासपोर्ट और बच्चों के वापस जाने की टिकट सब कुछ आरोपी चोरी करके ले गई थी। उनके इलेक्ट्रिशियन ने बताया कि उसने भी आरोपियों को एक बैग ले जाते हुए देखा था।
बिना वेरिफिकेशन के मत रखें नौकर
घरों पर चोरियां और अन्य कई तरह की आपराधिक घटनाएं होने का सिलसिला लगातार बढ़ता जा रहा है। इन अपराधों को अंजाम देने के पीछे 90 प्रतिशत लोग घरों पर काम करने वाले नौकर ही निकलते हैं। इसका एक बड़ा कारण लालच है, क्योंकि हम बहुत बार नौकरों के सामने अपना कीमती सामान, गहने, नकदी आदि निकालते और रखते हैं। ऐसे में लालच मन में आ जाना भी स्वभाविक है। इसलिए जरूरी है कि अपना सामान किसी के सामान मत निकाला।
इतना ही नहीं घर पर नौकर रखते समय उसे पूरी तरह से वेरिफाई जरूर करें। उसके पहचान पत्र, जैसे कि आधार कार्ड या वोटर कार्ड की फोटो कापी, एक पासपोर्ट फोटो लेकर अपने पास रखें और पास के थाने में भी जमा करवाएं, ताकि अगर कोई वारदात होती है तो ऐसे अपराधियों को पकड़ा जा सके। इसके अलावा किसी भी व्यक्ति को बिना जान-पहचान या वेरिफाई किए घर में भी घुसने न दें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva